Japansk kleppert med seks sæder

Lexus har længe været kendt for komfort, støjsvage kabiner og en næsten stædig japansk tilgang til kvalitet. Nu forsøger mærket at pakke det hele ind i en elektrisk SUV i familieformat.

Den nye Lexus TZ er en 5,1 meter lang elbil med tre sæderækker, firehjulstræk og plads til seks personer. Dermed går Lexus direkte efter de familier, der vil have noget større og mere eksklusivt end de almindelige elektriske SUV’er – men som ikke nødvendigvis vil ende i en tysk mastodont.

En elektrisk lounge på hjul

Lexus kalder selv kabinen for en “Driving Lounge”, og det siger en del om ambitionen. TZ skal ikke bare være stor. Den skal føles som et roligt, luksuriøst opholdsrum på hjul. Anden sæderække består af individuelle kaptajnstole, mens tredje række ifølge Lexus også er tænkt til voksne passagerer. Fordi bilen er bygget som elbil fra bunden, har Lexus kunnet placere de bagerste sæder lavere i kabinen. Det skal give bedre benplads, mere hovedplads og en mere naturlig siddestilling.

Det er netop her, TZ kan blive interessant for danske familier med store børn, bedsteforældre, fritidsliv og ferieture. Mange elbiler lover syv sæder, men leverer i praksis en tredje sæderække, der mest egner sig til korte ture og små mennesker. Lexus lover noget mere brugbart.

Komforten er i centrum

På udstyrslisten finder man varme og køling i både forsæder og kaptajnstole på anden række i Luxury-versionen. Den dyreste udgave får også varme på tredje sæderække. Derudover kan TZ fås med benstøtter inspireret af en ottoman til både forsædepassageren og passagererne på anden række. Lexus har også integreret infrarød varme under instrumentbordet og ratstammen, så knæ og ben kan holdes varme om vinteren uden at klimaanlægget skal arbejde lige så hårdt.

Kabinen får desuden Lexus’ største panoramaglastag hidtil, en 14 tommer touchskærm, 12,3 tommer førerdisplay og i topudgaven et Mark Levinson-anlæg med 21 højttalere.

Stor bil – men ikke sløv

Selv om TZ først og fremmest ligner en komfortbil, er ydelsen ikke beskeden. Topmodellen får 408 hk, 22 tommer fælge og klarer 0-100 km/t på 5,4 sekunder. Batteriet er på op til 95,8 kWh, og Lexus forventer en WLTP-rækkevidde på op til 530 kilometer afhængigt af udstyrsvariant. Lynladning sker med op til 150 kW, mens den indbyggede AC-lader er på 22 kW. Det sidste er værd at bemærke, for mange elbiler nøjes stadig med 11 kW på hjemmeladning og offentlige AC-standere.

Lynladningen er dog ikke klassens mest imponerende. Lexus forventer 10-80 procent på omkring en god halv time. Det er fint, men ikke banebrydende i 2026.

Kommer til Danmark i 2027

Alle udgaver får Lexus’ DIRECT4-firehjulstræk, og versionerne med det største batteri kan udstyres med baghjulsstyring. Det reducerer venderadiussen til 5,4 meter, hvilket kan være en praktisk detalje i en bil på over fem meter.

Sikkerheden får også en opgradering med nyeste Lexus Safety System+. Blandt andet kan bilen bruge data fra navigationen til den adaptive fartpilot, og et nødassistentsystem kan selv standse bilen og tilkalde hjælp, hvis føreren ikke reagerer.

Lexus TZ ventes lanceret i Danmark i 2027. Prisen er endnu ikke offentliggjort, men med størrelse, udstyr og Lexus-logo i næsen bliver det næppe en billig fornøjelse. Til gengæld ligner den et af de mere komfortable elektriske bud til familier, der har brug for rigtig plads – og ikke bare endnu en SUV med en nødrække i bagagerummet.